Det var en overrasket og glad Jan Kristensen, der torsdag aften kunne vifte med nøglen til sin nye grønne boble.

Mogens Jørgensen har kørt sin allersidste tur i den grønne boble - bilen som har været med ham på tur rundt i det meste af Nordjylland. Torsdag aften blev den nemlig foræret væk til et medlem af Club Nord. Forud for overdragelsen skulle den heldige vinder først findes, og her var det Jammerbugt Kommunes Borgmester, Mogens Gade, der fik æren af at trække lod blandt de 1472 medlemmer af Club Nord. Vinderens navn og adresse blev holdt hemmelig helt ind til overrækkelsen, og det var da også en overrasket Jan Kristensen, der modtog Mogens og den grønne boble i sin indkørsel i Ullits torsdag aften. - Den er meget fin, og jeg trængte også til en ny bil. Jeg har i forvejen en Renau Megane, men den har jeg overvejet at skifte mange gange, sagde Jan Kristensen. Han kunne med det samme prøve bilen af, den var nemlig fuldt tanket, havde fået nye dæk og havde netop været igennem en vaskehal. Jan Kristensens glæde fik han lov at dele med sine naboer, der kom forbi for at lykønske ham med den firhjulede gave.